পাম্প বসেছে ১ বছর আগে, ওন্দায় এখনও মিলছে না পানীয় জল

ওন্দা: করা হয়েছে পাম্প, রয়েছে জলের ট্যাঙ্কও কিন্তু মেলে না পানীয় জলের পরিষেবা। বাঁকুড়ার (Bankura) ওন্দা ব্লকের (Onda Block) ওন্দা বাজারের (Onda Market) সরকারি টাকায় তৈরি পানীয় জলের পাম্প নিয়ে শুরু হয়েছে তরজা। এইভাবেই কি সরকারি টাকার অপচয় হবে, প্রশ্ন এলাকার মানুষের। যথাযথ পরিকল্পনা ছাড়াই কাজ হয়েছে বলে দাবি তাঁদের। এ নিয়ে আকচা-আকচি শুরু হয়েছে বিজেপি (BJP) ও তৃণমূলের (TMC) মধ্যে।

বছরখানেক আগেই বাঁকুড়া জেলার ওন্দা ব্লকের ওন্দা বাজারে ওন্দা ১ নং গ্রাম পঞ্চায়েত থেকে তৈরি করা হয় ট্যাঙ্ক সহ সাবমার্সিবল। বাজারের মানুষের পানীয় জলের জোগান দিতেই এই উদ্যোগ নেওয়া হয়। লক্ষাধিক টাকা ব্যয়ে এই প্রকল্পের কাজ করা হয়। বছরখানেক আগে এই কাজ সম্পূর্ণ হয়ে যায়৷ কিন্তু এখন সেই পানীয় জলের জন্য চালু হল না পাম্প। এখন পানীয় জলের পাম্প নোংরা আবর্জনার স্তূপে ঢাকা পড়েছে।

আরও পড়ুন: স্যালাইনের ‘বিষ’ প্রাণ কাড়ল প্রসূতির, উত্তপ্ত মেদিনীপুর মেডিক্যাল

কেন পাম্প চালু হল না, কেন বাজারে আসা মানুষজন পানীয় জলের সুবিধা পেল না তা নিয়ে ক্ষোভ প্রকাশ করেছেন ওন্দা বাজারে আসা মানুষজন। পরিকল্পনার অভাব আর সরকারি টাকার অপচয় বলেই দাবি স্থানীয়দের। বিজেপি পরিচালিত ওন্দা ১ নং গ্রাম পঞ্চায়েতের উপপ্রধানের দাবি, পরিকল্পনা করেই কাজ হয়েছে, খুব শীঘ্রই চালু হবে। তবে এই নিয়ে বিজেপিকে বিঁধেছে তৃণমূল। তৃণমূলের এক পঞ্চায়েত সদস্যের দাবি, বিজেপি নিজের ইচ্ছেমতো কাজ করছে আর তার জন্য ওন্দাবাসী আজ বিভিন্নভাবে পরিষেবা থেকে বঞ্চিত হচ্ছে।